Kelliemi wieħed wara l-ieħor min-naħa tal-Membri Parlamentari Laburisti ħassew il-ħtieġa li jfakkruna li huma solidali mal-Prim Ministru fid-dibattitu tal-bieraħ fil-għaxija fil-Parlament, huma u jiddiskutu l-mozzjoni ta' sfiduċja fil-Gvern. Dawk li hu magħruf illi internament kienu kritiċi tal-mod kif aġixxa l-Gvern (u l-Partit Laburista) gidmu ilsienhom u minflok dak li qalu internament, daqqew diska oħra b'melodija iktar addattata. Favur il-Gvern, imma ukoll bi ftit inċens għas-serjetà. Il-Membri Parlamentari tan-naħa tal-Gvern ħadu d-deċiżjoni politika li b'risposta għall-mozzjoni ta' sfiduċja jsemmu lista twila ta' affarijiet li għamel il-Gvern. F'numru min dawn il-każi, bla dubju, għandhom raġun. Imma d-diskussjoni ma' kienitx dwar jekk il-Gvern għamilx tajjeb fid-diversi miżuri li ħa [hemm bosta tajjeb, bħalma hemm ukoll il-ħażin] imma dwar kemm għamel ħażin meta baqa' tmien ġimgħat ċass fil-każ tal-kumpaniji li Konrad Mizzi u Keith Schembri l-Kasco rriżulta li għandhom fil-Panama. Ħadd fil-Parlament ma iddefenda dak li għamlu Konrad Mizzi u Keith Schembri l-Kasco. Anzi, Evarist Bartolo qal li mhux biżżejjed li dak li jsir ma jkunx bi ksur tal-liġi imma jeħtieġ li jkun ukoll sewwa. It-tmexxija, żied Varist trid tkun ukoll permezz tal-eżempju. Kumment li irrefera għalih ukoll Joseph Muscat li żied jgħid li n-nies kienu jistennew aħjar. Imma ma tantx instema konvinċenti Joseph Muscat, għax ma tantx jidher li jemmen dak li kien qed jgħid. Ma kien hemm l-ebda sorpriża la fil-mod kif tkellmu l-Membri Parlamentari u l-anqas fir-riżultat tal-votazzjoni. Fost id-diskorsi li kien fihom x'tomgħod, kien hemm dawk ta' Marlene Farrugia, ta' Louis Grech u ta' Mario de Marco. Marlene tkellmet mill-qalb. Louis u Mario appellaw għas-sens komun u għar-rieda tajba. Imma sfortunatament ma hemmx rieda tajba. Fl-ebda ħin ma ippretendejt lil dawk fost il-Membri Parlamentari fuq in-naħa tal-Gvern li ma jaqblux mal-imġieba ta' Konrad Mizzi u Keith Schembri l-Kasco kienu ser ipoġġu ruħhom fuq l-artal tas-sagrifiċċju billi jivvutaw kontra l-Gvern. Il-kontribut tagħhom qed jagħtuh bil-għaqal mod ieħor. S'issa għadhom ma waslux imma għad jistgħu jaslu fil-futur. L-istorja naturalment ma tieqafx hawn. Għax min hu serju ma jiċċassax quddiem il-ħmieġ. Imma hemm l-obbligu tattiku li jinstab l-iktar mument addattat, mument li ċertament għadu ma wasalx, għax in-numri għad m'humiex hemm! Hu mument li jista' jasal meta jikber in-numru ta' dawk li jirrealizzaw internament fil-Partit Laburista illi l-indeċizjoni biex jiffaċċjaw ir-realtà twassal għal konsegwenzi gravi kemm għall-pajjiż kif ukoll għall-partit. Esperjenza li ta' qabilhom diġà iffaċċjaw u wasslithom għal 25 sena fl-Opposizzjoni. Matul dawn it-8 ġimgħat li għaddew il-Partit Laburista jidher li qabad l-istess triq. Diġà hu tard pero għad baqa' ftit ċans li jibdel ir-rotta. Għalkemm diġà saret ħafna ħsara li mhux faċli li tissewwa.
Quddiem il-ħmieġ ma tistax tiċċassa